Oficialusis leidinys L 174 , 04/07/2002 p. 0011 - 0013



Komisijos reglamentas (EB) Nr. 1195/2002 2002 m. liepos 3 d. nustatantis išsamias specialių importo priemonių dėl tabako taikymo Kanarų saloms taisykles, panaikinantis Reglamentą (EEB) Nr. 2179/92 ir suderinantis Tarybos reglamento (EB) Nr. 1454/2001 Kombinuotosios nomenklatūros kodus EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2001 m. birželio 28 d. Tarybos reglamentą (EB) Nr. 1454/2001, įvedantį specialias priemones tam tikriems Kanarų salų žemės ūkio produktams ir panaikinantį Reglamentą (EEB) Nr. 1601/92 (Poseican) [1], ypač į jo 16 straipsnio 2 dalį, atsižvelgdama į 1979 m. vasario 5 d. Tarybos reglamentą (EEB) Nr. 234/79 dėl žemės ūkio produktams taikomos Bendrojo muitų tarifo nomenklatūros patikslinimo tvarkos [2], su paskutiniais pakeitimais, padarytais Reglamentu (EB) Nr. 3290/94 [3], ypač į jo 2 straipsnio 1 dalį, kadangi: (1) Reglamento (EB) Nr. 1454/2001 16 straipsnyje numatyta galimybė neapmokestinti muitais 20000 tonų žaliavinio ir pusiau perdirbto tabako, skirto vietinei tabako gaminių gamybai, tiesiogiai importuojant į Kanarų salas. (2) Siekiant įgyvendinti šią priemonę, reikėtų nustatyti metinį laikotarpį Reglamento (EB) Nr. 1454/2001 16 straipsnyje nurodytam didžiausiam kiekiui apskaičiuoti, taip pat apibrėžti sąvoką "vietinė tabako gaminių gamyba". Be to, siekiant užtikrinti kuo didesnį iš tabako pagamintų produktų importo į Kanarų salas lankstumą, turėtų būti leidžiama taikant ekvivalentiškumo koeficientą visą žaliavinio tabako, iš kurio pašalintos vidurinės gyslos, kiekį naudoti kitų produktų importui, atsižvelgiant į vietos pramonės reikalavimus. (3) Siekiant įgyvendinti šią priemonę ir užtikrinti paprastumą bei administravimo vienodumą, reikėtų taikyti 2001 m. gruodžio 28 d. Komisijos reglamentą (EB) Nr. 20/2002, nustatantį išsamias specifinių tiekimo priemonių labiausiai nutolusiems regionams, nustatytų Tarybos reglamentu (EB) Nr. 1452/2001, įgyvendinimo taisykles [4], su pakeitimais, padarytais Reglamentu (EB) Nr. 474/2002 [5], jeigu tik tam yra galimybių. (4) Siekiant teisinio aiškumo, 1992 m. liepos 30 d. Komisijos reglamentas (EEB) Nr. 2179/92, nustatantis išsamias taisykles dėl konkrečių tabako importo priemonių taikymo Kanarų saloms [6], turėtų būti panaikintas. (5) Reglamentu (EEB) Nr. 2179/92 numatyta, kad metinė 20000 tonų kvota turi būti tvarkoma nuo bet kurių metų liepos 1 d. iki kitų metų birželio 30 d. Siekiant suderinti šią nuostatą su specialiais tiekimo susitarimais, sistemos taikymo laikotarpis turėtų būti pakeistas, o kiekį turėtų būti galima naudoti kalendorinių metų pagrindu. Norint šią sistemą taikyti pereinamuoju laikotarpiu nuo 2002 m. liepos 1 d. iki gruodžio 31 d., Reglamento (EB) Nr. 1454/2001 16 straipsnyje nurodytas didžiausias kiekis turėtų būti lygus 10000 tonų. (6) Buvo pakeistas cigarečių žaliavos KN kodas. Reglamento (EB) Nr. 1454/2001 16 straipsnis turėtų būti atitinkamai pakeistas. (7) Šiame reglamente numatytos priemonės atitinka Tabako vadybos komiteto nuomonę, PRIĖMĖ ŠĮ REGLAMENTĄ: 1 straipsnis Šiuo reglamentu nustatomos išsamios tabako importo į Kanarų salas pagal Reglamento (EB) Nr. 1454/2001 16 straipsnį taisyklės. 2 straipsnis Taikant šį reglamentą: - didžiausio metinio kiekio apskaičiavimo laikotarpis trunka nuo bet kurių metų sausio 1 d. iki tų pačių metų gruodžio 31 d., - "vietinė tabako gaminių gamyba" reiškia bet kokius veiksmus, atliekamus Kanarų salose šio reglamento priede išvardytus produktus perdirbant į rūkyti skirtus gaminius, - žaliavinio ir pusiau perdirbto tabako kiekiai paverčiami į žaliavinio tabako, iš kurio pašalintos vidurinės gyslos, kiekius, taikant šio reglamento priede nurodytus ekvivalentiškumo koeficientus. 3 straipsnis Šio reglamento priede išvardytų produktų importui būtina pateikti atleidimo nuo muitų pažymėjimą. Pažymėjimų paraiškų ir pažymėjimų 20 dalyje įrašomi tokie žodžiai: "produktas skirtas įmonėms, gaminančioms tabako gaminius". Jeigu šiame reglamente nenurodyta kitaip, Reglamento (EB) Nr. 20/2002 2, 5, 9, 10, 11, 12, 13, 15, 25 ir 26 straipsniai taikomi mutatis mutandis. Kompetentingos institucijos užtikrina, kad produktai, kuriems taikomas šis reglamentas, yra naudojami pagal reikiamas Bendrijos taisykles, visų pirma nepažeidžiant 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [7], su paskutiniais pakeitimais, padarytais Reglamentu (EB) Nr. 444/2002 [8], 291–300 straipsnių. 4 straipsnis Reglamentas (EEB) Nr. 2179/92 panaikinamas. 5 straipsnis Nuo 2002 m. liepos 1 d. iki gruodžio 31 d. didžiausias žaliavinio tabako, iš kurio pašalintos vidurinės gyslos, ekvivalento kiekis, kuris neapmokestinamas muitais pagal Reglamento (EB) Nr. 1454/2001 16 straipsnį, lygus 10000 tonų. 6 straipsnis Reglamento (EB) Nr. 1454/2001 16 straipsnio 1 dalies septintoje įtraukoje kodas "ex24031000" keičiamas į "ex24031090". 7 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 2002 m. liepos 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. liepos 3 d. Komisijos vardu Franz Fischler Komisijos narys [1] OL L 198, 2001 7 21, p. 45. [2] OL L 34, 1979 2 9, p. 2. [3] OL L 349, 1994 12 31, p. 105. [4] OL L 8, 2002 1 11, p. 1. [5] OL L 75, 2002 3 16, p. 25. [6] OL L 217, 1992 7 31, p. 79. [7] OL L 253, 1993 10 11, p. 1. [8] OL L 68, 2002 3 12, p. 11. -------------------------------------------------- PRIEDAS Muitais neapmokestinamų produktų, kurie tiesiogiai importuojami į Kanarų salas, ekvivalentiškumo koeficientai KN kodas | Apibūdinimas | Ekvivalentiškumo koeficientas | 240110 | Tabakas, iš kurio lapų nepašalintos vidurinės gyslos | 0,72 | 240120 | Tabakas, iš kurio lapų pašalintos vidurinės gyslos | 1,00 | 24013000 | Tabako liekanos | 0,28 | ex24021000 | Nebaigti cigarai be įpakavimo | 1,05 | ex24031090 | Cigarečių žaliava (gatavi tabako mišiniai, skirti cigarečių, cigarų, įskaitant cigarus su apipjaustytais galais, ir cigarilių gamybai) | 1,05 | ex24039100 | "Homogenizuotas" arba "regeneruotas" tabakas | 1,05 | ex24039900 | Išplėstas tabakas | 1,05 | --------------------------------------------------